4. helyezett

Kövecses Sára: Naphimnusz

Felkészítő tanár: Bodor Viktória

„Mindenható, fölséges és jóságos Úr, Tiéd a dicséret, dicsőség és imádás És minden áldás.” Így hangzik Assisi Szent Ferenc Naphimnusz című versének első sora. Fölséges úr, mint a Nap? Vagy mást ért ilyen tökéletesnek? Talán a természetet, az Istent?

Ha a Naphimnuszról egy gondolatot kellene kiemelnem vagy jellemeznem, azt mondanám, hogy személyes, emelkedett hangvételű mű, amelyben a lírai én nagy hangsúlyt fektet a családra, melyet természeti metaforákkal érzékeltet: „urunk-bátyánk, a Nap, Szél öcsénk, Hold nénénk”. Szinte magáévá teszi mindazt, amit a természet ad nekünk, már-már mintha a családja lenne. A család nagyon fontos minden ember életében, még akkor is, ha sajnos a biológiai család nem is adatik meg mindenkinek; hiszem, hogy minden ember megérdemel egy hovatartozást. Assisi Szent Ferencnek, mint mélyen hívő embernek, mondhatni kötelessége volt a hála, ő hálát adott a Jóistennek, őt dicsőítette a természeten keresztül. Ő Istenben talált családot.

Assisi Szent Ferenc élete hűen tükrözi az elhivatottságot az Úr és alkotása, a természet mellett. Tudományos kutatások szerint életmódját meghatározta a természet szépségei felé való imádata, szokatlan magatartása, ami talán érthetetlen, megmosolyogtató a XXI. századi digitalizált világnak. A társasági élet, napjainkban az internet közösségi oldalain érhető tetten, ahol az egyéniség digitalizált formában jelenik meg egyfajta AVATAR létezésként. Ebben a létformában nem azt mutatom meg, aki vagyok, hanem sokkal inkább azt, hogy mi szeretnék lenni, vagy az a vágy, hogy minek nézzetek, legyen az jó, rossz, torz, gonosz, vagy vicces. Ez szöges ellentétben áll Assisi Szent Ferenc közösségépítési elméleteivel. Szerinte az, hogy közösen éljük meg a nyomort, a nélkülözést, a napsütést, a csillagok ragyogását, a szél süvítését, a víz hasznosságát, tisztaságát, a tűz melegét, a Föld javait, az alkot igaz közösséget. Míg az egyházatya a természet szépségében találta meg a harmóniát, a tökéletességet, a természet valóságos formájában gyönyörködik, addig a mai kor embere egy elképzelt, virtuális világban próbálja meglelni boldogságát.

Assisi Szent Ferenc hitt abban, hogy a halál nem rossz, hanem amolyan újjászületés, egy vessző az életünk végére, hiszen csak az üdvözülhet, aki már meghalt, viszont előtte élni is kell, Assisi Szent Ferenc úgy gondolta, hogy az üdvösség egy jutalom és a halál nem büntetés.  
„És boldogok, kik magukat megadták Te szent akaratodnak.”, tehát hogyan halhatunk meg boldogan? Magam is azok közé tartozom, aki már elvesztette a nagymamáját, a dédnagymamáját, s azt gondolom, hogy „Boldog” halál nincs. Ellenben szép és kellemes a napsütés, a világosság, az ékes ragyogás, gyönyörű a Holdsarló és a csillagok. Jó megélni a szél simogatását, a víz tisztaságát, a Tűz melegét, a Föld gyümölcseinek ízét. Mindennapjainkat körülveszik az őselemek, az Úr teremtései. Magam is álltam már langyos nyári zápor alatt, ültem tábortűz mellett, sétálgattam egyedül teleholdas éjszakán a természetben, imádom tele szájjal eszegetni a kis házi kertünk gyümölcseit, szagolgatni a virágaink illatát. „És bizony mondom, hogy: „ez így jó”. És azt is vallom, hogy mindezek az örömök, amiket felsoroltam a Naphimnuszban érhetők tetten. Igen, az élet után a halál jön, de én azt mondom, előtte éljünk meg minden pillanatot, amit az Isten ád nekünk és legyünk boldogok!

Milyen természetes az egész, Assisi Szent Ferencnek ez volt a csodakép, mindaz, amit az Isten megalkotott, az úgy volt tökéletes; a Nappal, a Holddal, a csillagokkal, az őselemekkel, melyek létezése erőt ad az embernek, és képes megélni az élet valóságos pillanatait. Azonban a mai fiatalok teljesen más képet alkotnak, valami hiányzik ugye? Az a bizonyos virtuális világ, a Facebook, az Instagram, az online terek. Száz like-ot érő posztok, megnyilvánulások, balhék, viccek és mémek. Mindaz, amiről azt hisszük kielégít bennünket. Hisszük, de korántsem lehet egy képet ugyanúgy megélni, átérezni, mint a valóságban ténylegesen jelen lenni. Létezik boldogság, érzelmeken alapuló testi-lelki szeretetből, viszont nem létezik boldogság, szeretet „lájk”-okból, mosolygó „smiley” jelekből.

Assisi Szent Ferenc a Naphimnusz című költeményében hangsúlyozza a természet szépségét, azt a harmóniát, békességet, amelyet a teremtett világ kínál számunkra. Óvjuk, védjük és gyönyörködjünk a természet szépségében, s legyünk hálásak a teremtett világ kincseiért!